CELEX: 32021R0933
Language: lt
Date: 2021-06-09 00:00:00
Title: Komisijos įgyvendinimo reglamentas (ES) 2021/933 2021 m. birželio 9 d. kuriuo dėl tam tikrų kovos su COVID-19 pandemijos sukelta krize priemonių nukrypstama nuo Įgyvendinimo reglamento (ES) 2017/39

2021 6 10   
               
               
                  LT
               
               
                  Europos Sąjungos oficialusis leidinys
               
               
                  L 204/16
               
            
         KOMISIJOS ĮGYVENDINIMO REGLAMENTAS (ES) 2021/933
         2021 m. birželio 9 d.
         kuriuo dėl tam tikrų kovos su COVID-19 pandemijos sukelta krize priemonių nukrypstama nuo Įgyvendinimo reglamento (ES) 2017/39
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 25 straipsnį,
         kadangi:
         
                     (1)
                  
                  
                     Komisijos įgyvendinimo reglamento (ES) 2017/39 (2) 1 straipsnio 2 dalyje pateikta mokslo metų apibrėžtis, taikoma įgyvendinant Reglamento (ES) Nr. 1308/2013 23 straipsnyje nurodytą pagalbos programą (toliau – mokykloms skirta programa). Priemonės, kurių valstybės narės ėmėsi siekdamos kovoti su COVID-19 pandemija, įskaitant laikiną švietimo įstaigų uždarymą, sutrukdė 2020–2021 mokslo metais įgyvendinti mokykloms skirtą programą. Dėl tų priemonių į švietimo įstaigas laikinai nebuvo tiekiami vaisiai, daržovės ir pienas, taip pat nebuvo vykdomos papildomos švietimo priemonės ir informacijos skleidimo, stebėsenos ir vertinimo veikla. Todėl tikslinga numatyti nuo Įgyvendinimo reglamento (ES) 2017/39 1 straipsnio 2 dalies nukrypti leidžiančią nuostatą, kuria būtų pratęsta 2020–2021 mokslo metų trukmė, kad valstybės narės galėtų toliau vykdyti tiems mokslo metams numatytą veiklą iki 2021 m. rugsėjo 30 d.;
                  
               
                     (2)
                  
                  
                     Įgyvendinimo reglamento (ES) 2017/39 4 straipsnio 3, 4 ir 5 dalyse ir 5 straipsnio 3 dalyje nustatytas laikotarpis, kurį gali apimti pagalbos paraiškos, susijusios su produktų tiekimu ir paskirstymu ir su papildomomis švietimo priemonėmis, taip pat pagalbos paraiškų pateikimo ir pagalbos išmokėjimo pagal mokykloms skirtą programą terminas. Atsižvelgiant į 2020–2021 mokslo metų trukmės pratęsimą, reikėtų numatyti nuo Įgyvendinimo reglamento (ES) 2017/39 4 straipsnio 3, 4 ir 5 dalių ir 5 straipsnio 3 dalies nukrypti leidžiančią nuostatą, taikomą pagalbos paraiškoms dėl veiklos pagal mokykloms skirtą programą, vykdomos po 2021 m. liepos 31 d., kad jos galėtų apimti trumpesnius nei dviejų savaičių laikotarpius, ir nustatyti pagalbos paraiškų pateikimo ir pagalbos išmokėjimo terminus;
                  
               
                     (3)
                  
                  
                     Įgyvendinimo reglamento (ES) 2017/39 7 straipsnio 3 dalyje nustatomos taisyklės dėl Sąjungos pagalbos lėšų, dėl kurių nepateikta prašymų, perskirstymo mokykloms skirtoje programoje dalyvaujančioms valstybėms narėms, kurios pranešė apie pageidavimą panaudoti didesnę nei joms skirta sumą. Orientacinės skiriamos sumos lėšų, kurios gali būti perskirtos kitai valstybei narei, dydis turi būti nustatomas atsižvelgiant į tos valstybės narės praėjusiais mokslo metais pasiektą Sąjungos pagalbos galutinės skiriamos sumos panaudojimo lygį. Dėl valstybių narių taikomos izoliacijos tvarkos, kuria siekiama kovoti su COVID-19 pandemija, įskaitant laikiną švietimo įstaigų uždarymą, 2020–2021 mokslo metais gali būti panaudota mažiau Sąjungos pagalbos. Todėl tikslinga numatyti nuo Įgyvendinimo reglamento (ES) 2017/39 7 straipsnio 3 dalies nukrypti leidžiančią nuostatą, kad perskirstant Sąjungos pagalbos lėšas, dėl kurių nepateikta prašymų, valstybėms narėms, 2022–2023 mokslo metais dalyvaujančioms mokykloms skirtoje programoje, nebūtų atsižvelgiama į Sąjungos pagalbos panaudojimo lygį 2020–2021 mokslo metais;
                  
               
                     (4)
                  
                  
                     šiame reglamente nustatytos priemonės atitinka Bendro žemės ūkio rinkų organizavimo komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            
               1.   Nukrypstant nuo Įgyvendinimo reglamento (ES) 2017/39 1 straipsnio 2 dalies, 2020–2021 mokslo metų trukmė pratęsiama iki 2021 m. rugsėjo 30 d.
            
            
               2.   Nukrypstant nuo Įgyvendinimo reglamento (ES) 2017/39 4 straipsnio 3 dalies, pagalbos paraiškos, susijusios su 2020–2021 mokslo metų veikla, vykdoma po 2021 m. liepos 31 d., gali apimti trumpesnius nei dviejų savaičių laikotarpius.
            
            
               3.   Nukrypstant nuo Įgyvendinimo reglamento (ES) 2017/39 4 straipsnio 4 ir 5 dalių, pagalbos paraiškos, susijusios su 2020–2021 mokslo metų veikla, vykdoma po 2021 m. liepos 31 d., pateikiamos iki 2021 m. rugsėjo 30 d. Jei šis terminas viršijamas, pagalba nemokama.
            
            
               4.   Nukrypstant nuo Įgyvendinimo reglamento (ES) 2017/39 5 straipsnio 3 dalies, pagalbą už 2020–2021 mokslo metų veiklą, vykdomą po 2021 m. liepos 31 d., kompetentingos institucijos sumoka iki 2021 m. spalio 15 d.
            
            
               5.   Nukrypstant nuo Įgyvendinimo reglamento (ES) 2017/39 7 straipsnio 3 dalies pirmos pastraipos, toje pastraipoje nustatytas skaičiavimo metodas netaikomas apskaičiuojant galutinį Sąjungos pagalbos paskirstymą 2022–2023 mokslo metams.
            
         
         
            2 straipsnis
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. birželio 9 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 347, 2013 12 20, p. 671.
         
            (2)  2016 m. lapkričio 3 d. Komisijos įgyvendinimo reglamentas (ES) 2017/39 dėl Europos Parlamento ir Tarybos reglamento (ES) Nr. 1308/2013 taikymo taisyklių, susijusių su Sąjungos pagalba vaisiams ir daržovėms, bananams ir pienui švietimo įstaigoms tiekti (OL L 5, 2017 1 10, p. 1).